เมืองไทยฯจับกลุ่มพ่อแม่ ขายเบี้ยโรคร้ายแรงเด็ก
เมืองไทยประกันชีวิต จับกลุ่มพ่อแม่ ขายความคุ้มครองโรคร้ายแรงเด็ก
6 ม.ค. 2558

เมืองไทยประกันชีวิต จับกลุ่มพ่อแม่ ขายความคุ้มครองโรคร้ายแรงเด็ก
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทได้เปิดตัวกรมธรรม์ใหม่ที่ให้ความคุ้มครองโรคร้ายสำหรับเด็กโดยเฉพาะ โดยเป็นในส่วนของสัญญาเพิ่มเติม “แฮปปี้ คิดส์” เพื่อเป็นอีกหนึ่งทางเลือกความคุ้มครองดูแลให้แก่ลูกรัก ทั้งจากโรคร้ายและเหตุการณ์ไม่คาดคิดต่างๆ ซึ่งจะช่วยสร้างความอุ่นใจให้กับพ่อแม่ได้
สำหรับแบบแฮปปี้ คิดส์นี้ จะครอบคลุม 4 สิทธิประโยชน์ความคุ้มครอง ได้แก่ 1.คุ้มครอง 12 โรคร้ายแรงตั้งแต่แพทย์วินิจฉัย ซึ่งโรคร้ายแรงเหล่านี้มีโอกาสเกิดขึ้นกับเด็ก เช่น การบาดเจ็บที่ศีรษะอย่างรุนแรง การผ่าตัดสมอง โรครูมาติกที่พบความผิดปกติหัวใจร่วมด้วย โรคคาวาซากิที่ทำให้เกิดโรคแทรกซ้อนของหัวใจ โรคข้อรูมาติกในเด็กชนิดรุนแรง
2.คุ้มครองครอบคลุมถึงกรณีการทุพพลภาพสิ้นเชิงถาวร 3.คุ้มครองการเสียชีวิตทุกกรณีซึ่งทั้ง 3 สิทธิประโยชน์นี้จะได้รับคุ้มครองสูงสุดถึง 1 ล้านบาท สำหรับแผนความคุ้มครอง 3 และ 4.หากลูกต้องเข้าพักรักษาตัวในฐานะผู้ป่วยในของโรงพยาบาล ก็จะได้รับผลประโยชน์รายวันสูงสุดถึงวันละ 2,000 บาท ส่วนแผนความคุ้มครอง 3 สูงสุดถึง 365 วัน เพื่อช่วยชดเชยรายได้ให้แก่พ่อแม่ได้อีกทางหนึ่งเช่นกัน
ทั้งนี้ รับประกันได้ตั้งแต่อายุ 1-17 ปี แต่จะให้ความคุ้มครองจนถึงอายุ 22 ปี โดยเบี้ยประกันภัยเริ่มต้นเพียง 2,427 บาท/ปี สำหรับเบี้ยประกันรายปี แผน 1 เพศหญิง อายุ 11 ปี ซึี่งลูกค้าสามารถเลือกชำระเบี้ยได้ทั้งแบบรายปี ราย 6 เดือน ราย 3 เดือน และรายเดือน
“ทุกคนทราบกันดีว่าค่าใช้จ่ายด้านการรักษาโรคร้ายแรงในปัจจุบันค่อนข้างสูงมากและต้องรักษาอย่างต่อเนื่อง โดยเฉพาะอย่างยิ่งหากรักษากับแพทย์เฉพาะทางของเด็กก็จะยิ่งแพงขึ้นกว่าปกติ การเตรียมพร้อมรับมือกับโรคร้ายเหล่านี้จึงเป็นเรื่องสำคัญ เพราะนอกจากจะช่วยให้เบาใจเรื่องค่าใช้จ่ายแล้ว ยังช่วยให้ลูกรักเข้าถึงการรักษาที่ดีที่สุดอีกด้วย” นายสาระ กล่าว